作者:李裕翁
標題:摸魚兒
內容:計江南、許多風景，繁華只在晴晝。些兒淡沲衝融意，到處粘花著柳。疏雨後。更豔豔綿綿，潑眼濃如酒。飛浮宇宙。但借日浮香，隨煙著物，巧筆畫難就。惆悵處，曾記蘇堤攜手。十年驚覺回首。蒼埃霽景成陰晦，湖水湖煙依舊。凝望久。問燕燕鶯鶯，識此年華否。長門別有。脈脈斷腸人，柔情盪漾，長是為伊瘦。